ג'ון פיטר ריצ'רדסון השני

**ג'ון פיטר ריצ'רדסון השני** (באנגלית: **John Peter Richardson II**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1825–1834, לאחר מכן ועד 1836 כחבר הסנאט של קרוליינה הדרומית, לאחר מכן ועד 1839 כחבר בית הנבחרים של ארצות הברית, וכמושל קרוליינה הדרומית ה-59 בשנים 1840–1842.
## ראשית חייו
ג'ון פיטר ריצ'רדסון השני נולד באחוזת המטעים היקורי ביל שבמחוז קלרנדון שבקרוליינה הדרומית, כבנם של ג'ון פיטר ריצ'רדסון הראשון ושל פלוריד בונו פייר, וכנכדו של בריגדיר גנרל ריצ'רד ריצ'רדסון  שלחם במלחמת העצמאות של ארצות הברית. הוא התחנך באקדמיית וילינגטון שבווילינגטון, קרוליינה הדרומית, בניהולו של מוזס ודל , וב-1819 סיים את לימודיו בקולג' קרוליינה הדרומית (כיום אוניברסיטת קרוליינה הדרומית) והתקבל ללשכת עורכי הדין. בגיל 24 נבחר ריצ'רדסון ב-1825 לבית הנבחרים של קרוליינה הדרומית, ונודע כתומך האיחוד במהלך משבר הביטול  בראשית שנות ה-30.
## קריירה פוליטית
ב-1834 נבחר ריצ'רדסון לסנאט של קרוליינה הדרומית, וב-1836, לאחר מותו של נציג מחוז הקונגרס השמיני של קרוליינה הדרומית בבית הנבחרים של ארצות הברית ריצ'רד אירווין מנינג הראשון, נבחר ריצ'רדסון במקומו כנציג דמוקרטים הג'קסונים. בבחירות הבאות הוא נבחר בזכות עצמו כשהתמודד כמועמד המפלגה הדמוקרטית, וכיהן בהקונגרס ה-25 עד מרץ 1839.
## מושל קרוליינה הדרומית
בסוף שנות ה-30 החלו מנהיגיה הפוליטיים של קרוליינה הדרומית לחשוש יותר ויותר מפני האפשרות שהוויגים ישתלטו על הממשל הפדרלי ויחוקקו חוקים להטלת מיסים כבדים. האפשרות היחידה שהם לקחו בחשבון הייתה פיסו בין הסיעות במדינה והצבת אופוזיציה מאוחדת במסגרת המפלגה הדמוקרטית. ג'ון קלהון, רוברט ברנוול רט ופרנקלין אלמור הובילו את המאמצים לאיחוד תומכי האיחוד ותומכי הפרישה, ואחד הצעדים להגשמת איחוד הסיעות היה בחירתו של ריצ'רדסון כמושל קרוליינה הדרומית ב-1840. אף על פי כן, תומכי פרישה קיצוניים התנגדו שתומך האיחוד כמו ריצ'רדסון ייבחר כמושל, וג'יימס הנרי המונד נכנס למרוץ כיריבו. האספה הכללית של קרוליינה הדרומית הלכה בעקבות הובלתו של קלהון, ובחרה בריצ'רדסון.

תקופת כהונתו של ריצ'רדסון כמושל עמדה בסימן סירובו של הבנק של קרוליינה הדרומית לאמץ תקנות בנקאות חדשות, ויישום חוקי המיסים של 1842  של הממשלה הפדרלית. ריצ'רדסון קידם את הקמת המכללה הצבאית של קרוליינה הדרומית בצ'ארלסטון, שכן הוא חש שהמיליציה של המדינה צריכה לזכות להכשרה ולאימונים ראויים.
## שנותיו האחרונות
עם תום כהונתו כמושל, נותר ריצ'רדסון פעיל בפוליטיקה, כאשר השתתף בוועידת הדרום של 1850, בוועידת זכויות הדרום של 1852, ונמנה עם חותמי צו הפרישה  בוועידת הפרישה של 1860.
## חיים אישיים
ב-1827 נשא ריצ'רדסון לאישה את דודניתו ג'וליאנה אוגוסטה מנינג ריצ'רדסון, ולשניים נולדו שני בנים ושתי בנות, ביניהם ג'ון פיטר ריצ'רדסון השלישי, שכיהן גם הוא כמושל קרוליינה הדרומית בשנים 1886–1890.

ג'ון פיטר ריצ'רדסון נפטר בעיירה פיינווד  שבקרוליינה הדרומית ב-24 בינואר 1864. הוא נטמן בבית הקברות ריצ'רדסון שברימיני, מחוז קלרנדון.

## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1404.


## קישורים חיצוניים

* ג'ון פיטר ריצ'רדסון השני באתר אגודת המושלים הלאומית 
* 
* ג'ון פיטר ריצ'רדסון השני באתר The Political Graveyard 
* 

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי בית הנבחרים של ארצות הברית מקרוליינה הדרומית
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי האספה הכללית של קרוליינה הדרומית
קטגוריה:בוגרי בית הספר למשפטים באוניברסיטת קרוליינה הדרומית
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1801
קטגוריה:אמריקאים שנפטרו ב-1864